
1. Tiesību akta projekta izstrādes nepieciešamība
Anotācijas (ex-ante) nosaukums
Tiesību akta projekta "Par paredzētās darbības "Vēja elektrostaciju parka "Kurzeme" un tā saistītās infrastruktūras būvniecība Saldus novada Zirņu un Pampāļu pagastos un Kuldīgas novada Skrundas pagastā" akceptu" sākotnējās ietekmes (ex-ante) novērtējuma ziņojums (anotācija)
1.1. Pamatojums
Izstrādes pamatojums
Tiesību akts / Ministru Prezidenta rezolūcija
Apraksts
2022. gada 5. oktobrī stājās spēkā Enerģētiskās drošības un neatkarības veicināšanai nepieciešamās atvieglotās energoapgādes būvju būvniecības kārtības likums (turpmāk – Atvieglotās kārtības likums). Atvieglotās kārtības likuma mērķis ir sekmēt atjaunīgās enerģijas ražošanu, veicināt Latvijas Republikas enerģētisko drošību un neatkarību, kā arī mazināt klimata un vides negatīvo pārmaiņu procesus. Ja atjaunīgās enerģijas projekts atbilst Atvieglotās kārtības likuma 3. panta 1. vai 4. punktā paredzētajai darbībai, tam ir veikts ietekmes uz vidi novērtējums (turpmāk – IVN) un saņemts IVN jomas kompetentās institūcijas – Enerģētikas un vides aģentūras (turpmāk – Kompetentā institūcija) atzinums, saskaņā ar Atvieglotās kārtības likuma 8. pantu lēmumu par paredzētās darbības akceptēšanu vai atteikumu to akceptēt pieņem Ministru kabinets.

Likuma "Par ietekmes uz vidi novērtējumu" 22. panta otrā daļa noteic: "Attiecīgā valsts institūcija, pašvaldība vai cita likumā noteiktā institūcija, vispusīgi izvērtējusi ziņojumu, pašvaldības un sabiedrības viedokli un ievērojot kompetentās institūcijas atzinumu par ziņojumu, normatīvajos aktos noteiktajā kārtībā pieņem lēmumu par paredzētās darbības akceptēšanu vai neakceptēšanu."

Ņemot vērā minēto, pirms lēmuma pieņemšanas Ministru kabinets, atbilstoši tā locekļu kompetencēm un veiktajam rīkojuma projekta starpinstitūciju saskaņošanas procesam, izskata informāciju par paredzēto darbību, izstrādāto IVN ziņojumu, sabiedrības līdzdalību IVN procesa ietvaros un rīkojuma projekta ietvaros, un, balstoties uz kompetentās institūcijas atzinumu par veikto IVN, pieņem lēmumu par paredzētās darbības akceptēšanu vai atteikumu to akceptēt.

Kompetentās institūcijas atzinums ir dokuments, kas ietver IVN procesa aprakstu, veiktās IVN izpētes izvērtējumu un sniedz nosacījumus, ar kuriem kompetentās institūcijas vērtējumā darbību vides aizsardzības jautājumu kontekstā ir atļauts turpināt. Kompetentās institūcijas atzinumā tiek ietvertas visu potenciāli ietekmēto jomu atbildīgo iestāžu nosacījumi darbības turpināšanai. Katra no potenciāli ietekmētām jomām atrodas kāda no Ministru kabineta locekļu pārraudzībā. Tā piemēram, par paredzētās darbības ietekmi uz cilvēka veselību savu viedokli IVN procesa ietvaros sniedz Veselības inspekcija, kas ir Veselības ministrijas padotībā un kas IVN procesa ietvaros detalizēti izvērtē IVN ziņojumu, savukārt Veselības ministriju Ministru kabinetā pārstāv veselības ministrs. Ministru kabineta loceklis, kas vada konkrētās jomas ministriju un tā jomas ministrijas padotībā esošās iestādes rīkojuma projekta starpinstitūciju saskaņošanas ietvaros saskaņo, ka attiecīgās jomas intereses ir ņemtas vērā, virzot rīkojuma projektu par attiecīgās darbības akceptēšanu uz Ministru kabinetu. Ja visi attiecīgās jomas atbildīgo iestāžu nosacījumi ir ietverti kompetentās institūcijas atzinumā un uz rīkojuma projekta saskaņošanas brīdi nav radušies jauni apstākļi attiecībā uz paredzētās darbības būtisku ietekmi uz vidi, attiecīgā ministrija, kuru Ministru kabinetā pārstāv konkrētais ministrs, sniedz saskaņojumu, tādējādi savas kompetences ietvaros darbību akceptējot.

Atvieglotās kārtības likuma anotācijā norādīts: "Ministru kabineta 2015. gada 13. janvāra noteikumos Nr. 18 "Kārtība, kādā novērtē paredzētās darbības ietekmi uz vidi un akceptē paredzēto darbību" 76. punktu noteikts, ja saskaņā ar paredzētās darbības jomu reglamentējošo likumu paredzēto darbību akceptē Ministru kabinets, tad dokumenti ir iesniedzami Ekonomikas ministrijā". Ņemot vērā, ka šobrīd saskaņā ar Ministru kabineta 2022. gada 20. decembra noteikumiem Nr. 817 "Klimata un enerģētikas ministrijas nolikums" enerģētikas jomas atbildīgā ministrija ir Klimata un enerģētikas ministrija (turpmāk – KEM), KEM, pamatojoties uz paredzētās darbības "Vēja elektrostaciju parka “Kurzeme” un tā saistītās infrastruktūras būvniecība Saldus novada Zirņu un Pampāļu pagastos un Kuldīgas novada Skrundas pagastā" (turpmāk - Paredzētā darbība) ierosinātāja sabiedrības ar ierobežotu atbildību "Sunly Land Solar 2" (reģistrācijas numurs 40203403221, juridiskā adrese - Biroju iela 10, Lidosta “Rīga”, Mārupes pagasts, Mārupes novads, LV-1053, e-pasts info@sunly.lv) (turpmāk - Ierosinātājs) 2025. gada 3. novembra iesnieguma Nr. 3.2/2025/24 "Ministru kabineta lēmuma saņemšanai par vēja elektrostaciju parka "Kurzeme" būvniecības Saldus novada Zirņu un Pampāļu pagastos un Kuldīgas novada Skrundas pagastā akceptēšanu" pamata  ir sagatavojusi šo rīkojuma projektu "Par paredzētās darbības "Vēja elektrostaciju parka “Kurzeme” un tā saistītās infrastruktūras būvniecība Saldus novada Zirņu un Pampāļu pagastos un Kuldīgas novada Skrundas pagastā" akceptu" (turpmāk - Rīkojuma projekts).
1.2. Mērķis
Mērķa apraksts
Rīkojuma projekts sagatavots, lai saskaņā ar Atvieglotās kārtības likuma 8. pantu un likuma "Par ietekmes uz vidi novērtējumu" 22. panta otro daļu saņemtu paredzētās darbības Ministru kabineta akceptu.
Spēkā stāšanās termiņš
Vispārējā kārtība
1.3. Pašreizējā situācija, problēmas un risinājumi
Pašreizējā situācija
Saskaņā ar Atvieglotās kārtības likuma 8. pantu lēmumu par paredzētās darbības akceptēšanu vai atteikumu to akceptēt pieņem Ministru kabinets.

Prasības IVN veikšanai ir noteiktas likumā "Par ietekmes uz vidi novērtējumu" (turpmāk – IVN likums) un Ministru kabineta 2015. gada 13. janvāra noteikumos Nr. 18 "Kārtība, kādā novērtē paredzētās darbības ietekmi uz vidi un akceptē paredzēto darbību" (turpmāk - MK noteikumi Nr. 18).

Saskaņā ar IVN likuma 22. panta otro daļu, attiecīgā valsts institūcija, pašvaldība vai cita likumā noteiktā institūcija, vispusīgi izvērtējusi ziņojumu, pašvaldības un sabiedrības viedokli un ievērojot Kompetentās institūcijas atzinumu par ziņojumu, normatīvajos aktos noteiktajā kārtībā pieņem lēmumu par paredzētās darbības akceptēšanu vai neakceptēšanu. Paredzētā darbība ir atjaunīgās enerģijas projekts, kas atbilst Atvieglotās kārtības likuma 3. panta 1. punktā paredzētajai darbībai, tai ir veikts IVN un saņemts IVN jomas Kompetentās institūcijas 2025. gada 30. septembra atzinums Nr. 10.7/8/2025 "par vēja elektrostaciju parka “Kurzeme” un saistītās infrastruktūras būvniecības Saldus novada Zirņu un Pampāļu pagastos un Kuldīgas novada Skrundas pagastā ietekmes uz vidi novērtējuma ziņojumu" (pieejams - https://www.eva.gov.lv/lv/media/8765/download?attachment, kā arī pievienots pie rīkojuma projekta papildu dokumentiem TAPā) (turpmāk - Atzinums), tādējādi saskaņā ar Atvieglotās kārtības likuma 8. pantu lēmumu par paredzētās darbības akceptēšanu vai atteikumu to akceptēt pieņem Ministru kabinets.

Atbilstoši Kompetentās institūcijas tīmekļvietnē pieejamai informācijai, Kompetentā institūcija 2024. gada 13. martā pieņēma lēmumu Nr. 5-02-1/12/2024 "par ietekmes uz vidi novērtējuma procedūras piemērošanu" par IVN piemērošanu Paredzētajai darbībai. Savukārt IVN programmu Kompetentā institūcija izsniedza 2024. gada 2. aprīlī (Programma Nr. 5-03/13/2024 "ietekmes uz vidi novērtējumam vēja elektrostaciju parka “Kurzeme” un tā saistītās infrastruktūras būvniecībai Saldus un Kuldīgas novados". Pieejams: https://www.eva.gov.lv/lv/media/6414/download?attachment). IVN programmā norādīts, ka Paredzētā darbība ietver un IVN procedūras ietvaros tiek vērtēta arī ar paredzētā vēja parka funkcionēšanu saistītās infrastruktūras – elektropārvades kabeļlīniju, transformatoru apakšstaciju un pievedceļu, būvniecība un ekspluatācija. Paredzētās darbības IVN ziņojuma  gala versija, par kuru Kompetentā institūcija 2025. gada 30. septembrī sniegusi Atzinumu, pieejams IVN izstrādātāja sabiedrības ar ierobežotu atbildību "Estonian, Latvian & Lithuanian Environment" tīmekļvietnē: https://environment.lv/assets/upload/PDF/Kuzeme%20pec%20SA/Kurzeme_VES_IVN_pec%20SA%20070525.pdf, savukārt ziņojuma pielikumi pieejami sabiedrības ar ierobežotu atbildību “Estonian, Latvian & Lithuanian Environment” tīmekļvietnē pie IVN ziņojuma sabiedriskās apspriešanas dokumentiem: https://environment.lv/lv/aktualitates/sabiedriskas-apspriesanas/pazinojums-par-ietekmes-uz-ivn-zinojuma-iesniegsanu-energetikas-un-vides-agentura-atzinuma-sanemsanai-veja-elektrostaciju-parks-kurzeme.html Papildus iepriekš minētajam, 2025. gada 31. jūlijā Kompetentajā institūcijā iesniegti IVN ziņojuma precizējumi atbilstoši Kompetentās institūcijas komentāriem “PRECIZĒJUMI IVN ZIŅOJUMĀ pēc EVA 2025. gada 19. jūnija vēstules Nr. 10.4/1122/2025-N, 2025. gada 21. jūlija vēstules Nr. 10.4/1323/2025-N un 2025. gada 24. jūlija vēstules Nr. 10.4/1336/2025-N”(pieejami tīmekļvietnē: https://environment.lv/lv/aktualitates/sabiedriskas-apspriesanas/pazinojums-par-ietekmes-uz-vidi-novertejuma-zinojuma-precizejumu-iesniegsanu-energetikas-un-vides-agentura-veja-elektrostaciju-parks-kurzeme.html)
Problēmas un risinājumi
Problēmas apraksts
Atvieglotās kārtības likuma anotācijā norādīts: "Ministru kabineta 2015. gada 13. janvāra noteikumos Nr. 18 "Kārtība, kādā novērtē paredzētās darbības ietekmi uz vidi un akceptē paredzēto darbību" 76. punktu noteikts, ja saskaņā ar paredzētās darbības jomu reglamentējošo likumu paredzēto darbību akceptē Ministru kabinets, tad dokumenti ir iesniedzami Ekonomikas ministrijā". Ņemot vērā, ka šobrīd enerģētikas jomas atbildīgā ministrija ir KEM, pamatojoties uz Paredzētās darbības Ierosinātāja 2025. gada 3. novembra iesnieguma Nr. 3.2/2025/24 pamata, KEM ir sagatavojusi Rīkojuma projektu un tā anotāciju, kas tiek virzīts Ministru kabinetam paredzētās darbības akceptēšanai.
Risinājuma apraksts
Paredzētās darbības un tās plānotās teritorijas apraksts

Paredzētās darbības plānotā īstenošanas vieta saskaņā ar Atzinumu: Saldus novada Zirņu un Pampāļu pagasti un Kuldīgas novada Skrundas pagasts. Paredzētās darbības izpētes teritorijā ietilpstošo zemes vienību kadastra numuri un kadastra apzīmējumi ir atbilstoši Atzinuma 1. pielikumā.

Atbilstoši Kompetentās institūcijas nosacījumiem paredzētā darbība ietver ne vairāk kā 21 vēja elektrostacijas (turpmāk – VES) un saistītās infrastruktūras būvniecību. Paredzētās darbības izvērtējums sākotnēji ietvēra ne vairāk kā 32 VES un saistītās infrastruktūras būvniecību, veicot novērtējumu divām VES novietojuma alternatīvām. 1. novietojuma alternatīva (turpmāk - 1. alternatīva) paredzēja 32 VES būvniecību, bet 2. novietojuma alternatīva (turpmāk - 2. alternatīva) - ne vairāk kā 22 VES būvniecību. Pēc IVN ziņojuma sabiedriskās apspriešanas, izvērtējot tās laikā saņemtos priekšlikumus, kā arī ņemot vērā IVN ziņojuma apkopoto informāciju par īstenojamiem ietekmes uz vidi mazinošiem pasākumiem, Paredzētās darbības ierosinātāja ir izskatījusi iespēju pārkārtot VES izvietojumu vēja parka teritorijā, izstrādājot 2.A novietojuma alternatīvu (turpmāk- 2.A alternatīva). Šī alternatīva tika izstrādāta, lai novērstu ietekmi uz bioloģisko daudzveidību, proti, sugām, biotopiem, kā arī atvirzītu atsevišķas VES no ūdensteču aizsargjoslām. 

Maksimālais VES kopējais augstums, neatkarīgi no vērtētā VES modeļa un realizējamās novietojuma alternatīvas, nav lielāks par 261 metriem, vērtētais VES masta augstums nepārsniedz 175 metrus.

Saskaņā ar Atzinumā norādīto, Paredzētās darbības vietā plānots uzstādīt jaunākās paaudzes VES, kuru nominālā ražošanas jauda atkarībā no modeļa ir 6,0–7,2 MW. Teorētiski sasniedzamais maksimālais vienas VES saražotais elektroenerģijas daudzums ir līdz 31,5 GWh gadā. Teorētiski sasniedzamais maksimālais vienas VES saražotais elektroenerģijas daudzums ir līdz 661 GWh gadā.

Ņemot vērā VES straujo attīstību, kā arī laika noilgumu starp plānošanas procesu un vēja parka būvniecību, IVN procesa ietvaros nav izvēlēts viens konkrēts stacijas modelis un netiek izslēgta iespēja, ka varētu tikt uzstādītas arī lielākas jaudas VES kā Ziņojumā novērtētās, balstoties uz IVN procesa laikā definētajiem darbības nosacījumiem un izmaksu izvērtējumu, kas saistīts ar vēja parka būvniecību un ekspluatāciju, tajā skaitā potenciālo saražotās elektroenerģijas apjomu ilgtermiņā.

Saskaņā ar IVN ziņojumu Paredzētās darbības izpētes teritorijai tuvākās apdzīvotās vietas ir ciems Pumpuri, kas atrodas aptuveni 1,2 kilometru attālumā, ciems Jaunmuiža, kas atrodas aptuveni 2,1 kilometru attālumā un ciems Ciecere, kas atrodas aptuveni 2,5 kilometru attālumā, bet nedaudz tālāk Skrundas pilsēta.

IVN ziņojumā noteikti attālumi no 59 tuvākajām dzīvojamajām ēkām līdz Paredzētās darbības īstenošanas vietai. Attālumā mazākā par 900 m līdz tuvākajai VES, atrodas dzīvojamās mājas "Darvdedži" (867,2 metri), "Birztalas" (841,2 metri) un "Jaundzelzgaļi" (814,7 metri). 

Piekļuvi plānotajam VES būvniecības un ekspluatācijas laikā paredzēts nodrošināt, izmantojot valsts reģionālo autoceļu P107 Skrunda – Ezere (turpmāk – Autoceļš P107), pašvaldības autoceļus, akciju sabiedrības “Latvijas valsts meži” autoceļus, kā arī jaunizbūvētus pievedceļus. Autoceļš P107 plānotā vēja parka būvniecības procesa laikā tiks izmantoti kā galvenais materiālu un iekārtu piegādes ceļš.

Saldus novada teritorijas plānojumā Paredzētās darbības izpētes teritorijai plānotā (atļautā) izmantošana ir noteikta kā Mežu teritorija un Lauku zemes. Prasības vēja elektrostaciju būvniecībai ir iekļautas Saldus novada teritorijas plānojuma Teritorijas izmantošanas un apbūves noteikumu 184. - 186. punktā, tai skaitā vēja elektrostaciju ar jaudu virs 10 kW izvietošana veicama saskaņā ar detālplānojumu, tai skaitā ieceres publisko apspriešanu, kā arī šādu elektrostaciju izveidošana ir jāsaskaņo ar institūcijām, kas norādītas Saldus novada teritorijas plānojuma teritorijas izmantošanas un apbūves noteikumu 186.1. – 186.5. apakšpunktā.

Skrundas novada teritorijas plānojumā (turpmāk – Kuldīgas teritorijas plānojums; saskaņā ar Administratīvo teritoriju un apdzīvoto vietu likumu Skrundas novada teritorija no 01.07.2021. iekļauta Kuldīgas novada administratīvajā teritorijā) Paredzētās darbības izpētes teritorijai plānotā (atļautā) izmantošana ir noteikta kā Mežu teritorija un Lauksaimniecības teritorija. Kuldīgas teritorijas plānojuma Teritorijas izmantošanas un apbūves noteikumu 135. punkts nosaka, ka vēja elektrostaciju ar maksimālo jaudu 20 kilovati un vairāk būvniecība, kā arī esošo izmantošana, ir atļauta Lauksaimniecības teritorijās, Mežu teritorijās, Rūpniecības apbūves teritorijās un Tehniskās apbūves teritorijās, kuras noteiktas grafiskās daļas kartē “Teritorijas, kurās atļauta vēja elektrostaciju (ar jaudu virs 20kW) būvniecība”.

Atbilstoši spēkā esošajām Saldus novada teritorijas plānojumā un Kuldīgas teritorijas plānojumā iekļautajām prasībām, lai uzsāktu vēja elektrostaciju būvniecību, Paredzētās darbības teritorijai ir jāizstrādā lokālplānojums. IVN ziņojumā norādīts, ka Saldus novada dome ar 2024. gada 28. jūnija sēdes lēmumu (protokols Nr.8, 7.§) ir uzsākusi lokālplānojuma izstrādi Saldus novada teritorijas plānojuma grozījumiem vēja elektrostaciju parkam “Kurzeme”, savukārt Kuldīgas novada dome 2024. gada 25. jūlijā ir pieņēmusi lēmumus “Par lokālplānojuma “Lokālplānojums vēja parkam “Kurzeme” Kuldīgas novadā nekustamā īpašumā Klūgu mežs, kas groza Skrundas novada teritorijas plānojumu 2013.-2025. gadam” (protokols Nr.10., p.43.) un “Par lokālplānojuma “Lokālplānojums vēja parkam “Kurzeme” Kuldīgas novadā nekustamajos īpašumos Alpi un Auzkalni, kas groza Skrundas novada teritorijas plānojumu 2013.-2025. gadam” (protokols Nr.10., p.44.) izstrādes uzsākšanu un darba uzdevuma apstiprināšanu.

Kā tas konstatēts Atzinumā, Paredzētās darbības teritorijai ir izstrādāts lokālplānojums teritorijas plānojuma grozījumiem (sk. Atzinuma 6.11.1.8. un 3.2.8.apakšpunktus), kas līdz šim brīdim vēl nav apstiprināts. Ministru kabinets pievienojas Atzinumā norādītajam, ka VES izbūve Paredzētās darbības teritorijā būs iespējama tikai tad, kad būs stājies spēkā lokālplānojums. Taču, lokālplānojuma spēkā neesība šobrīd pati par sevi nevar kalpot par pamatu Paredzētās darbības neakceptēšanai, bet var apgrūtināt akceptētās Paredzētās darbības turpmāku īstenošanu.

Vienlaikus, neskatoties uz iepriekš minēto, jāuzsver, ka atbilstoši Senāta praksē paustajām atziņām, paredzētās darbības akcepts neaptver vērtējumu par tādiem apstākļiem, kas attiecas uz turpmākiem procesiem, tostarp plānotās būvniecības atbilstību vai neatbilstību Aizsargjoslu likumā un teritorijas plānošanas dokumentos noteiktajām prasībām, kas vērtējams būvatļaujas izdošanas procesā (sk. Augstākās tiesas Senāta Administratīvo lietu departamenta 2018. gada 7. maija spriedumu lietā Nr. SKA-356/2018 (A420168915), 10. punktu). Arī tiesību doktrīnā uzsvērts, ka teritorijas plānošana ir pašvaldības autonomā funkcija, kurā pašvaldībai pieder zināmas monopoltiesības (sk. Čepāne I., Statkus S. Pašvaldības teritorijas plānojums kā nekustamā īpašuma tiesību aprobežojums. Jurista Vārds, 25.01.2005., Nr. 3 (358)). Ministru kabinets nekonstatē acīmredzamas paredzētās darbības pretrunas ar teritorijas plānošanas dokumentiem vai citiem ārējiem normatīvajiem aktiem. Tomēr, kā tas atzīts Senāta praksē un tiesību doktrīnā, detalizētu šo apstākļu izvērtējumu savas autonomās kompetences ietvaros veiks attiecīgā pašvaldība, lemjot par būvatļaujas izdošanu paredzētās darbības īstenošanai.

Saskaņā ar IVN ziņojuma 3.4. apakšnodaļā ietverto informāciju Paredzētās darbības izpētes teritorijā neatrodas valsts vai vietējas nozīmes īpaši aizsargājamas dabas teritorijas (turpmāk – ĪADT) un mikroliegumi. Tuvākā īpaši aizsargājamā dabas teritorija - Eiropas nozīmes īpaši aizsargājamās dabas teritorija (Natura 2000) ir dabas liegums “Ventas un Šķerveļa ieleja”, kas atrodas aptuveni 1,6 kilometru attālumā no Paredzētās darbības izpētes teritorijas. Tajā atrodas seši valsts nozīmes aizsargājamie ģeoloģiskie un ģeomorfoloģiskie dabas pieminekļi, pārējās ĪADT atrodas vairāk kā 4,5 kilometru attālumā no Paredzētās darbības izpētes teritorijas. Paredzētās darbības tuvumā atrodas vairāki mikroliegumi putnu aizsardzībai, tuvākais no tiem atrodas aptuveni 0,7 kilometru attālumā no VES - VS17 (šeit un turpmāk – šādi norādīta konkrētas turbīnas numerācija saskaņā ar Atzinumā ietverto).

Paredzētās darbības iespējamās ietekmes uz īpaši aizsargājamiem mežu un virsāju un purvu biotopiem novērtējumu veikuši sertificēti sugu un biotopu eksperti. Paredzētās darbības iespējamās ietekmes uz sikspārņu faunu novērtējumu veicis sertificēts eksperts sikspārņu un to dzīvotņu jomā, sniedzot atzinumu. Paredzētās darbības iespējamās ietekmes uz savvaļas putnu populācijām izvērtējumu veikuši sertificēti eksperti - ornitologi.

Spēkā esošajā Kuldīgas novada ilgtspējīgas attīstības stratēģijā 2022.–2046. gadam un Saldus novada ilgtspējīgas attīstības stratēģijā 2022.–2038. gadam ir noteiktas konkrētas ainaviski vai kultūrvēsturiski nozīmīgas teritorijas. Paredzētā darbība neskar šīs teritorijas (IVN ziņojuma 3.8.4. un 3.8.5. attēls). IVN ziņojumā norādīts, ka 7–15 km attālumā no Paredzētās darbības vietas noteikts ainavisks ceļa posms Saldus (V1180)–Pampāļi (P107)–Kareļi (V1166)–Baltaiskrogs (V1164)–Nīgrande (P106)–Kuldīgas novada robeža (P106), kas, lai arī neatrodas tiešā tuvumā, uzskatāms par jutīgu un vizuāli vērtējamu skata izejas vietu Paredzētās darbības vizuālās ietekmes vērtēšanā. 

Atbilstoši Nacionālās kultūras mantojuma pārvaldes informācijas sistēmā “Mantojums” pieejamajai informācijai, Paredzētās darbības teritorijā nav valsts aizsargājamu kultūras pieminekļu. Izpētes teritorijai tuvākais valsts aizsargājamais kultūras piemineklis ir valsts nozīmes vēsturiska notikuma vieta "Oskara Kalpaka memoriāls “Airītes”"(valsts aizsardzības nr.2613), kas atrodas aptuveni 2,6 kilometru attālumā no tuvākās abu alternatīvu VES VS2.

IVN ziņojumā secināts, ka vēja parka izpētes teritorijā neatrodas piesārņotas vai potenciāli piesārņotas vietas. Tuvākās potenciāli piesārņotās teritorijas ir bijusī degvielas uzpildes stacija, kas atrodas aptuveni 2 kilometru attālumā Paredzētās darbības izpētes teritorijas, un katlumāja, kas atrodas aptuveni 1 kilometra attālumā no Paredzētās darbības izpētes teritorijas. Citas piesārņotas vai potenciāli piesārņotas vietas atrodas vismaz 5 kilometru attālumā no Paredzētās darbības izpētes teritorijas (potenciāli piesārņoto vietu izvietojums attēlots IVN ziņojuma 1.1.2. attēlā). Paredzētās darbības tuvumā neatrodas neviens objekts, kas saskaņā ar Ministru kabineta 2021. gada 21. janvāra noteikumiem Nr. 46 “Paaugstinātas bīstamības objektu saraksts” būtu klasificēts kā paaugstinātas bīstamības objekts un varētu apdraudēt VES drošību.

Atbilstoši valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs” izstrādātajai dokumentācijai par plūdu riskiem – “Plūdu riska informācijas sistēma” un “Ventas upju baseinu apgabala apsaimniekošanas un plūdu riska pārvaldības plāns 2022. – 2027. gadam” – Paredzētās darbības izpētes teritorijas neatrodas nacionālās nozīmes plūdu riska teritorijā.

IVN procesa hronoloģisks apraksts

- 2024. gada 24. februārī Paredzētās darbības ierosinātājs iesniedza iesniegumu Kompetentajā institūcijā pirms IVN uzsākšanas;
- 2024. gada 13. martā Kompetentā institūcija pieņēma lēmumu Nr. 5-02-1/12/2024 "par ietekmes uz vidi novērtējuma procedūras piemērošanu";
- 2024. gada 2. aprīlī Kompetentā institūcija izsniedza IVN programmu Nr. 5-03/13/2024 "ietekmes uz vidi novērtējumam vēja elektrostaciju parka “Kurzeme” un tā saistītās infrastruktūras būvniecībai Saldus un Kuldīgas novados";
- no 2024. gada 31. maija līdz 2024. gada 20. jūnijam norisinājās Paredzētās darbības IVN sākotnējā sabiedriskā apspriešana;
- 2024. gada 6. decembrī Kompetentā institūcija pieņēma lēmumu Nr. 5-02-1/72/2024 “par grozījumiem 2024. gada 2. aprīļa Programmā Nr. 5-03/13/2024 ietekmes uz vidi novērtējumam vēja elektrostaciju parka “Kurzeme” un tā saistītās infrastruktūras būvniecībai Saldus un Kuldīgas novados”;
- no 2025. gada 31. janvāra līdz 2025. gada 3. martam norisinājās Paredzētās darbības IVN ziņojuma sabiedriskā apspriešana;
- 2025. gada 10. martā Kompetentā institūcija pieņēma lēmumu Nr. 10.5/8/2025 “par grozījumiem 2024. gada 2. aprīļa Programmā Nr. 5-03/13/2024 ietekmes uz vidi novērtējumam vēja elektrostaciju parka “Kurzeme” un tā saistītās infrastruktūras būvniecībai Saldus un Kuldīgas novados”;
- 2025. gada 7. maijā Ierosinātājs iesniedza Kompetentajā institūcijā Paredzētās darbības IVN ziņojumu;
- 2025. gada 30. septembrī Kompetentā institūcija sniedza Atzinumu. 

Paredzētās darbības IVN programma

Kopsavilkums par IVN programmā ietvertajām sadaļām un prasībām ietekmes uz vidi vērtēšanai:
- IVN objekts un sākotnējās sabiedriskās apspriešanas rezultāts;
Vispārējo prasību detalizācijas pakāpe IVN ziņojuma sagatavošanai (sniedzamās  informācijas detalizācijas pakāpe);
- Institūcijas un organizācijas, ar kurām nepieciešams konsultēties vai kurām iesniedzams IVN ziņojums. Noteiktās institūcijas, ar kurām jākonsultējas: Dabas aizsardzības pārvalde (turpmāk - DAP), Valsts meža dienests, akciju sabiedrība "Latvijas valsts meži", akciju sabiedrība "Augstsprieguma tīkls", valsts akciju sabiedrība "Latvijas gaisa satiksme", valsts aģentūra "Civilās aviācijas aģentūra", sabiedrība ar ierobežotu atbildību "Elektroniskie sakari", valsts sabiedrība ar ierobežotu atbildību "Latvijas valsts ceļi", Nacionālā kultūras mantojuma pārvalde un nepieciešamības gadījumā citas institūcijas un komersanti;
- Prasības novērtēšanas un pētījumu kopumam, kas jāietver IVN ziņojumā, t.sk.:
- Paredzētās darbības vietas un paredzētās darbības raksturojums;
- Vides stāvokļa novērtējums Paredzētās darbības vietā un tās apkārtnē;
- Paredzētās darbības iespējamā ietekme uz vidi un tās novērtējums, ņemot vērā, ka katrs no ietekmju veidiem apsver gan tiešos, gan netiešos, sekundāros, savstarpējos un summāros, pārrobežu u.c. ietekmes aspektus;
- Izvēlētās alternatīvas pamatojums, ņemot vērā ietekmes uz vidi salīdzinājumu;
- Izmantotās novērtēšanas metodes;
- Prasības negatīvo ietekmju uz vidi novēršanas, nepieļaušanas vai samazināšanas pasākumu novērtēšanai, Paredzētās darbības limitējošo un ierobežojošo faktoru analīzei;
- Prasības monitoringam;
- Prasības sabiedriskajai apspriešanai un informācijas publiskošanai.

IVN ziņojums

IVN ziņojumu ir izstrādājusi sabiedrība ar ierobežotu atbildību "Estonian, Latvian & Lithuanian Environment". IVN ziņojumā ir sniegta detalizēta informācija par Paredzēto darbību un alternatīvajiem risinājumiem, kā arī sniegta informācija par gaidāmajām ietekmēm. Sniegti priekšlikumi ietekmes novēršanai vai mazināšanai.

IVN ziņojuma ietvaros vērtētās alternatīvas ietvēra gan Paredzētās darbības izvietojuma alternatīvas, gan tehnisko risinājumu alternatīvas. Tieši Paredzētās darbības ietvaros plānoto VES izvietojums ir ietekmējošais faktors tam, kāda Paredzētās darbības rezultātā sagaidāma ietekme uz dabas vērtībām, ainavām un kultūrvēsturisko mantojumu. Šajās jomās IVN ziņojuma sagatavošanā tika iesaistīti neatkarīgi attiecīgās jomas eksperti. Savukārt tādas VES darbības potenciālās ietekmes kas ietekmē cilvēku, piemēram, troksnis un mirgošana ir atkarīgi no VES tehnoloģiskajiem risinājumiem.

Uzsākot IVN procesu sākotnējais VES skaits Paredzētās darbības ietvaros bija lielāks, taču tas tika samazināts, ņemot vērā konstatējumu par tādām ietekmēm, kuras nav iespējams novērst, pietiekami mazināt vai atbilstoši kompensēt ar pieejamiem rīkiem. Papildus VES skaita samazinājumam, IVN procesa laikā Ierosinātājs mainījis, t.sk. arī būtiski, atsevišķu VES atrašanās vietu, lai mazinātu Paredzētās darbības ietekmi uz ornitofaunu un biotopiem. Tā, piemēram, ornitologi ieteikuši atteikties no VES VS3, jo izpētes laikā tika konstatēta vistu vanaga ligzda, kuru atkārtoti apsekojot tika konstatēts, ka tā ir patstāvīgi apdzīvota, līdz ar to Ierosinātājs ir atteicies no 1. alternatīvas realizācijas un no VES VS3 būvniecības. Ņemot vērā DAP un ekspertu vērtējumu, kā arī Ierosinātāja norādīto, Kompetentā institūcija piekrīt izteiktajam viedoklim, ka akcepta lēmuma saņemšanai virzāma Ziņojumā vērtētā 2.A alternatīva, no kuras tiek izslēgta vēja stacija VS3, proti, Atzinuma nosacījumi attiecināmi uz VES izbūvi atbilstoši 2.A alternatīvas novietojumam un izbūvējamas ne vairāk kā 21 VES - VES stacijas: VS2, no VS4 līdz VS10 un no VS12 līdz VS24.

Atzinums par IVN ziņojumu

2025. gada 30. septembrī Kompetentā institūcija sniedza Atzinumu, kas pieejams Kompetentās institūcijas tīmekļvietnē: https://www.eva.gov.lv/lv/media/8765/download?attachment. Saskaņā ar spēkā esošo regulējumu (IVN likuma 20. panta vienpadsmitā daļa), atzinums ir spēkā trīs gadus. Ja šajā laikā netiek pieņemts Paredzētās darbības akcepts, veicams jauns ietekmes novērtējums.

Ministru kabinetam, pieņemot rīkojumu par Paredzētās darbības akceptu, ir citstarp jāpārliecinās, vai ir ievērots piesardzības princips, kas atvasināms no Vides aizsardzības likuma 3. panta pirmās daļas 2. punkta. Atbilstoši tiesību doktrīnā paustajām atziņām piesardzības principam ir divi galvenie aspekti: 1) pienākums pierādīt, ka plānotā darbība neradīs negatīvas sekas, kas ir jāpierāda pusei, kura plāno veikt attiecīgo darbību; 2) pienākums veikt novērtējumu “tiktāl, cik tas praktiski iespējams”, izmantojot tehnoloģijas un metodes, kas vispilnīgāk atklāj plānotās darbības iespējamās sekas (sk. Kipāne A. Piesardzības princips vides tiesībās: starp zinātnisko nenoteiktību un ētisko atbildību. Jurista Vārds, 10.03.2026., Nr. 3 (1421), 100.-106. lpp.). Satversmes tiesa ir uzsvērusi, ka piesardzības princips ir būtiska Satversmes 115. panta sastāvdaļa, kas prasa savlaicīgi identificēt un novērst potenciālos riskus videi, pat ja pastāv zinātniska nenoteiktība, un integrēt šo izvērtējumu lēmuma pieņemšanas procesā. Tas ietver arī sabiedrības informēšanu un līdzdalību, nodrošinot preventīvu rīcību, alternatīvu izvērtēšanu un ilgtermiņa aizsardzību sabiedrības veselībai un ekosistēmām (sk. Satversmes tiesas 2008. gada 17. janvāra spriedumu lietā Nr. 2007-11-03, secinājumu daļa).

Ilgtspējīgā attīstība prasa līdzsvarot ekonomiskās, sociālās un vides intereses tā, lai nākamajām paaudzēm tiktu nodrošinātas iespējas dzīvot labvēlīgā vidē. Apvienoto Nāciju Organizācijas Ilgtspējīgas attīstības mērķi un Eiropas Savienības Zaļā vienošanās paredz politikas virzienus, kas balstās piesardzībā, jo īpaši klimata pārmaiņu un dabas daudzveidības aizsardzības jomās.

Paredzētās darbības īstenošanas iespējamās sekas atbilstoši likuma “Par ietekmes uz vidi novērtējumu” 20. pantam izvērtē kompetentā institūcija (šobrīd – Valsts vides dienests) un atkarībā no izvērtējuma rezultāta, nosūta ziņojumu ierosinātājam pārstrādāšanai, norādot novēršamās nepilnības (likuma “Par ietekmes uz vidi novērtējumu” 20. panta ceturtā daļa) vai sniedz ierosinātājam atzinumu, nepieciešamības gadījumā norādot nosacījumus, ar kādiem Paredzētā darbība ir īstenojama (likuma “Par ietekmes uz vidi novērtējumu” 20. panta desmitā daļa).

Izvērtējot Ziņojumu un ievērojot piesardzības principu Kompetentā institūcija ar Atzinumu ir secinājusi, ka Paredzētās darbības ietekmes uz vidi novērtējums kopumā ir veikts atbilstoši Kompetentās institūcijas norādījumiem. Kompetentās institūcijas ieskatā, Paredzētās darbības īstenošana ir iespējama izbūvējot ne vairāk kā 21 VES, ievērojot Ziņojumā vērtēto 2.A izvietojuma alternatīvu (sk. Atzinuma 62.lapaspuses 2.rindkopu).

Sagatavojot Atzinumu, Kompetentā institūcija vērtējusi IVN ziņojumu un ar to saistīto dokumentāciju, sabiedriskās apspriešanas ietvaros sniegtos viedokļus, t.sk. visu institūciju sniegtos viedokļus un Saldus un Kuldīgas novada pašvaldību viedokļus. Sabiedriskās apspriešanas ietvaros saņemti un vērtēti šādu institūciju viedokļi: valsts aģentūra "Civilās aviācijas aģentūra", Valsts meža dienests, Veselības inspekcija, valsts sabiedrība ar ierobežotu atbildību "Latvijas Valsts ceļi", Nacionālā kultūras mantojuma pārvalde, akciju sabiedrība "Latvijas valsts meži", Satiksmes ministrija, Valsts aizsardzības militāro objektu un iepirkumu centrs, valsts akciju sabiedrība "Latvijas Valsts radio un televīzijas centrs", Valsts vides dienests, Kuldīgas novada pašvaldība, Saldus novada pašvaldība un Dabas aizsardzības pārvalde.

Atzinumā Kompetentā institūcija papildus normatīvajos aktos jau noteiktām prasībām un IVN ziņojumā jau paredzētajiem pasākumiem iekļāvusi obligātos nosacījumus, kuri jāievēro Paredzētās darbības īstenošanas laikā Paredzētās darbības akcepta gadījumā. Paredzētā darbība pieļaujama tikai nodrošinot IVN ziņojumā novērtēto vai labāku vides sniegumu.

Ņemot vērā, ka izbūvējamo VES skaits, to precīzs novietojums, uzstādāmais modelis un konstrukcija tiks noteikta būvprojekta izstrādes stadijā, izmaiņas risinājumos, kas IVN ziņojuma gaitā nav novērtēti vai pārsniedz IVN ziņojumā novērtētos lielumus, izvērtējamas būvprojektam pievienojot atkārtotu saistīto vides aspektu novērtējumu, kas apliecina Paredzētās darbības atbilstību ārējo normatīvo aktu prasībām un Atzinumā izvirzītajiem nosacījumiem. Pamatojoties uz būvprojektam pievienotajiem dokumentiem, Valsts vides dienests veic šādu izmaiņu būtiskuma novērtējumu un saskaņo izmaiņas būvprojekta risinājumos, ja šīs izmaiņas būtiski neietekmē izvērtējuma rezultātu, vai piemēro ietekmes sākotnējo izvērtējumu saskaņā ar IVN likuma 3.2 panta pirmās daļas 3. punktu. Veicot būtiskuma novērtējumu, izmaiņas būvprojekta risinājumos saskaņojamas arī ar DAP. Kompetentā institūcija (Atzinuma 6.11. apakšpunktam) kā būtiskākos ar Paredzētās darbības īstenošanu saistītus ietekmes uz vidi aspektus identificējusi:
- Būvniecības vietas izvēles ierobežojumi;
- Ar būvniecību saistītie ietekmes aspekti;
- Ar Paredzēto darbību saistītās vizuālās pārmaiņas, to ietekme uz ainavu un kultūras mantojumu;
- Drošība un vides risku pārvaldība;
- Troksnis un vibrācijas;
- Mirgošanas efekts;
- Vēja parka ietekme uz sakaru iekārtām, gaisa satiksmi, un elektromagnētiskā lauka
ietekmes novērtējums;
- Ietekme uz dabas vērtībām.

Ievērojot visu iepriekš minēto, Ministru kabinets uzskata, ka no Vides aizsardzības likuma 3. panta pirmās daļas 2. punkta atvasināmais piesardzības princips konkrētā procesa ietvaros ir pienācīgā kārtā ievērots. Savukārt, detalizēta informācija par nosacījumiem, kas jāievēro Paredzētās darbības īstenošanas gadījumā, ietverti Atzinumā.

Akcepta lēmuma pārsūdzēšana

Administratīvā procesa likuma 188. panta otrā daļa noteic, ka pieteikumu par administratīvā akta izdošanu, atcelšanu, spēkā esamību, atzīšanu par prettiesisku vai par administratīvā akta izdošanas procesā pieļauta procesuālā pārkāpuma konstatēšanu, gadījumā, ja augstākas iestādes nav, var iesniegt viena mēneša laikā no administratīvā akta spēkā stāšanās dienas. Tādējādi, ievērojot minēto un pārliecinoties, ka indivīda tiesības administratīvā procesa ietvaros netiek pārkāptas un ierobežotas, Ministru kabineta rīkojuma projektā paredzēts, ka to, saskaņā ar Administratīvā procesa likuma 188. panta otro daļu, var pārsūdzēt Administratīvajā rajona tiesā viena mēneša laikā pēc tā publicēšanas oficiālajā izdevumā “Latvijas Vēstnesis”.
Vai ir izvērtēti alternatīvie risinājumi?
Jā
Apraksts
IVN ziņojuma ietvaros vērtētās alternatīvas ietvēra gan Paredzētās darbības izvietojuma alternatīvas, gan tehnisko risinājumu alternatīvas.

IVN ziņojuma 6. nodaļā apkopoti novērtējuma rezultāti – 6.1. apakšnodaļā vietas un tehnoloģisko alternatīvu novērtējums pirms ziņojuma sabiedriskās apspriešanas, 6.2. apakšnodaļā un IVN ziņojuma 20. pielikumā. Vērtējot tehnoloģiskās alternatīvas, tika vērtēta arī VES ražotāju sniegtā informācija par katras VES elektroenerģijas ražošanas potenciālu, ņemot vērā informāciju par vēja apstākļiem Paredzētās darbības apkārtnē. Vērtējot tehnoloģiskās alternatīvas, IVN ziņojuma 2.1. apakšnodaļā un attiecīgo ietekmju vērtējumu nodaļās salīdzināti viena ražotāja divi VES modeļi. Modeļiem, vērtēti standarta un aerodinamiski uzlabotu spārnu veidi, kuru raksturojums šobrīd ir pieejams un izmantojams novērtējot dažādas ietekmes, tajā skaitā troksni, mirgošanas efektu, saražojamās elektroenerģijas daudzumu u.c. 6. nodaļā secināts, ka IVN procesā nav izvēlēta labākā tehnoloģiskā alternatīva, taču iegūta informācija, kas turpmāk izmantojama modeļa izvēlē, lai nodrošinātu pēc iespējas optimālu visu vides un ietekmes uz cilvēka veselību prasību nodrošināšanu.

IVN ietvaros tika vērtētas arī VES izvietojuma vietas alternatīvas. Attiecībā uz Paredzētās darbības VES izvietojuma alternatīvām tika vērtēti tādi aspekti kā bioloģiskā daudzveidība (augi, biotopi, sikspārņi, ornitofauna), ainava, kultūrvēsturiskās vērtības, gaiss, vides riski, avāriju situācijas u.c. Novērtējuma gaitā Ierosinātājs ir atteicies no sākotnēji iecerētās VES VS3 būvniecības, ņemot vērā iespējamo ietekmi uz dabas vērtībām.
Vai ir izvērtēts prasību un izmaksu samērīgums pret ieguvumiem?
Nē
1.4. Izvērtējumi/pētījumi, kas pamato TA nepieciešamību
1.5. Pēcpārbaudes (ex-post) izvērtējums
Vai tiks veikts?
Nē
1.6. Cita informācija
-
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
Vai projekts skar šo jomu?
Jā
2.1. Sabiedrības grupas, kuras tiesiskais regulējums ietekmē, vai varētu ietekmēt
Fiziskās personas
Jā
Ietekmes apraksts
Paredzētās darbības teritorijas apkārtnē dzīvojošie, strādājošie sabiedrības pārstāvji. Tiesību akta projektam ir lokāla nozīme paredzētās darbības īstenošanas vietas apkārtnē. Ietekme uz paredzētās darbības īstenošanas vietas apkārtnē esošo cilvēku veselību, bioloģisko daudzveidību (augiem, biotopiem, sikspārņiem, ornitofaunu), ainavu, kultūrvēsturiskām vērtībām, gaisu, vides riskiem, avāriju situācijām u.c. tika vērtēta IVN ziņojumā.
Juridiskās personas
Jā
Ietekmes apraksts
Paredzētās darbības teritorijas apkārtnē dzīvojošie, strādājošie sabiedrības pārstāvji. Tiesību akta projektam ir lokāla nozīme paredzētās darbības īstenošanas vietas apkārtnē. Ietekme uz paredzētās darbības īstenošanas vietas apkārtnē esošo cilvēku veselību, bioloģisko daudzveidību (augiem, biotopiem, sikspārņiem, ornitofaunu), ainavu, kultūrvēsturiskām vērtībām, gaisu, vides riskiem, avāriju situācijām u.c. tika vērtēta IVN ziņojumā.
2.2. Tiesiskā regulējuma ietekme uz tautsaimniecību
Vai projekts skar šo jomu?
Nē
2.3. Administratīvo izmaksu novērtējums juridiskām personām
Vai projekts skar šo jomu?
Nē
2.4. Administratīvā sloga novērtējums fiziskām personām
Vai projekts skar šo jomu?
Nē
2.5. Atbilstības izmaksu novērtējums
Vai projekts skar šo jomu?
Nē
3. Tiesību akta projekta ietekme uz valsts budžetu un pašvaldību budžetiem
Vai projekts skar šo jomu?
Nē
Cita informācija
-
4. Tiesību akta projekta ietekme uz spēkā esošo tiesību normu sistēmu
Vai projekts skar šo jomu?
Nē
4.2. Cita informācija
-
5. Tiesību akta projekta atbilstība Latvijas Republikas starptautiskajām saistībām
Vai projekts skar šo jomu?
Nē
5.3. Cita informācija
Apraksts
-
6. Projekta izstrādē iesaistītās institūcijas un sabiedrības līdzdalības process
Sabiedrības līdzdalība uz šo tiesību akta projektu neattiecas
Nē
6.1. Projekta izstrādē iesaistītās institūcijas
Valsts un pašvaldību institūcijas
Valsts vides dienests
Nevalstiskās organizācijas
Nē
Cits
Nē
6.2. Sabiedrības līdzdalības organizēšanas veidi
Veids
Publiskā apspriešana
Saite uz sabiedrības līdzdalības rezultātiem
Saite uz publiskās apspriešanas rezultātiem tiks pievienota pēc sabiedriskās apspriešanas noslēgšanās.
6.3. Sabiedrības līdzdalības rezultāti
No likuma “Par ietekmes uz vidi novērtējumu” 26. panta ceturtās daļas izriet Ministru kabineta pienākums pārbaudīt, vai paredzētās darbības akcepta pieņemšanas procesā ir ievērotas sabiedrības līdzdalības tiesības. Atbilstoši Augstākās tiesas Senāta praksē paustajām atziņām, akcepta pieņemšanas procesā ir jāpārbauda, vai ietekmes uz vidi novērtējuma procedūrā ierosinātājs ir izpildījis normatīvajos aktos noteiktos sabiedrības informēšanas pienākumus, kā arī organizējis nepieciešamos pasākumus sabiedrības viedokļa uzklausīšanai (sk. Augstākās tiesas Senāta Administratīvo lietu departamenta 2018. gada 7. maija spriedumu lietā Nr. SKA-356/2018 (A420168915), 10. punktu).

Sabiedrības līdzdalības viedokļu pārskats pievienots sadaļā “Sabiedrības līdzdalība”. Kopumā saistībā ar šo rīkojuma projektu un tā anotāciju ir saņemti 260 viedokļi, taču viedokļu sniedzēju skaits nav nosakāms, jo ievērojama daļa iesniegto viedokļu tika iesniegti anonīmi. Kā arī vairāki lietotāji satura ziņā identisku viedokli ir pauduši vairākas reizes. Būtiska viedokļu daļa attiecas uz vēja enerģijas projektu īstenošanu Latvijā kopumā, daļa viedokļu norāda uz potenciāliem trūkumiem veiktajā IVN – gan norādot konkrētus argumentus, gan nenorādot, daļa viedokļu attiecas uz šobrīd izstrādē esošo KEM regulējumu par VES darbības uzraudzību, kā arī daļa viedokļu iesniegti, lai atbalstītu Paredzēto darbību.

Atbilstoši likuma “Par ietekmes uz vidi novērtējumu” 17. panta septītajai daļai – Ierosinātājs ir izvērtējis sabiedrības iesniegtos priekšlikumus un sabiedriskās apspriešanas rezultātus, precizējis IVN ziņojumu, ietverot tajā pārskatu par sabiedrības līdzdalības pasākumiem un sabiedrības iesniegtajiem priekšlikumiem un norādījis, kā iesniegtie priekšlikumi ir ņemti vērā. Ierosinātājs šo IVN ziņojumu kopā ar sabiedrības rakstveida priekšlikumu kopijām papīra formā un elektroniski ir iesniedzis kompetentajai institūcijai, kā arī tas ir ievietots IVN ziņojuma izstrādātāja sabiedrības ar ierobežotu atbildību “Estonian, Latvian & Lithuanian Environment”, reģistrācijas numurs 40003374818, tīmekļvietnē (https://environment.lv/lv/aktualitates/sabiedriskas-apspriesanas/pazinojums-par-ietekmes-uz-ivn-zinojuma-iesniegsanu-energetikas-un-vides-agentura-atzinuma-sanemsanai-veja-elektrostaciju-parks-kurzeme.html). Detalizēts apkopojums par visiem saņemtajiem jautājumiem un to izvērtējumiem ir iekļauts IVN ziņojuma 16. pielikumā “Pārskats par IVN ziņojuma sabiedriskās apspriešanas laikā saņemtajiem komentāriem”. Tādējādi atbilstoši likuma “Par ietekmes uz vidi novērtējuma” prasībām ir veikta IVN ziņojuma 1. redakcijas sabiedriskā apspriešana, bet IVN ziņojuma 2. redakciju, kas 2025. gada 31. jūlijā tika iesniegta Kompetentajai institūcijai atzinuma sniegšanai, veido precizējumi, kas veikti atbilstoši Kompetentās institūcijas norādēm. IVN ziņojuma saturu, sagatavošanas un sabiedrības informēšanas kārtību nosaka Ministru kabinets, un Ministru kabineta noteikumi Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” konkrētajā gadījumā neparedz nepieciešamību precizēto IVN ziņojumu nodot atkārtotai sabiedriskai apspriešanai.

Savukārt Ministru kabineta rīkojuma projekta publiskās apspriešanas laikā ir saņemti pašvaldību un privātpersonu viedokļi un atzinumi, kas ir pieejami Vienotajā tiesību aktu projektu portālā (turpmāk –TAP portāls) sadaļā “Publiskā apspriešana”. Ministru kabineta rīkojuma projekta publiskā apspriešana norisinājās laika periodā no 2025. gada 2. decembra līdz 2025. gada 16. decembrim. Adresāts ir individuāli izvērtējis un atbildējis uz katru TAP portālā iesniegto viedokli un atzinumu. Klimata un enerģētikas ministrija ir apstrādājusi un izvērtējusi minētos iebildumus (Pieejams: https://tapportals.mk.gov.lv/attachments/legal_acts/additional_documents/0a70e56d-9335-45e0-922f-8981940feb54/download). Tāpat, Paredzētās darbības akcepta rīkojuma projekts 2 (divas) reizes tika nodots saskaņošanai ministrijām un pašvaldībām: 1) pirmo reizi – 2025. gada 2. decembrī, nosakot, ka saskaņojumi jāsniedz līdz 2025. gada 16. decembrim; 2) otro reizi – 2026. gada 27. februārī, nosakot, ka saskaņojumi jāiesniedz līdz 2026. gada 6. martam.

Nav pamata apšaubīt, ka sabiedriskās apspriešanas procedūra ir organizēta tā, lai efektīvi nodrošinātu sabiedrības iespējas tajā piedalīties. Proti, Ziņojuma izstrādes procesā sabiedriskā apspriešana tika rīkota vairākās Paredzētās darbības skartajās pašvaldībās vairāku dienu garumā, tādējādi nodrošinot iespēju attiecīgo novadu iedzīvotājiem piedalīties šajā procesā. Savukārt Ministru kabineta rīkojuma par Paredzētās darbības akceptu publiskā apspriešana tika rīkota TAP portālā no 2025. gada 2. decembra līdz 2025. gada 16. decembrim, nodrošinot ikvienam iespēju iesniegt savu viedokli par Paredzētās darbības akceptu.

Kompetentā institūcija 2025. gada 30. septembrī izsniedza Atzinumu, ar kuru konstatēts, ka Paredzētās darbības īstenošana ir iespējama atbilstoši Ziņojumā vērtētajai 2.A alternatīvai un izbūvējot ne vairāk kā 21 VES (neizbūvējot VS3), vienlaikus nodrošinot, ka izpildās pārējie Atzinumā izvirzītie nosacījumi (sk. Atzinuma 62.lapaspuses 2.rindkopu). Atzinums tika izdots, pamatojoties ne vien uz kompetentās institūcijas izvērtējumu, bet arī uz 13 (trīspadsmit) valsts institūciju un kapitālsabiedrību atsevišķiem izvērtējumiem, kā pieaicināto ekspertu analīzi, atbilstoši savai kompetencei.

Iepazīstoties ar sociālekonomisko analīzi, kas detalizēti veikta Ziņojuma 3.16. nodaļā, Ministru kabinets secina, ka Adresāta VES parkam ir liela ekonomiskā pievienotā vērtība. Projekts plānots kā nozīmīgs ieguldījums reģionālajā un nacionālajā ekonomikā, ar kopējām investīcijām aptuveni līdz 300 miljonu eiro apmērā. Būvniecības laikā vēja parks radīs līdz 300 pagaidu darba vietām, bet ekspluatācijas periodā nodrošinās 10–15 pastāvīgas darba vietas
6.4. Cita informācija
Cita informācija
Administratīvajam aktam, tostarp rīkojumam par Paredzētās darbības akceptu, ir jābūt tiesiskam, t. i., atbilstošam spēkā esošajām tiesību normām (sk. Administratīvā procesa likuma 7. pantu). Vienlaikus Ministru kabinets uzskata par nepieciešamu uzsvērt to, kādām “tiesiskuma” prasībām attiecīgajam rīkojumam ir jāatbilst, nošķirot lēmumu par Paredzētās darbības akceptu no Paredzētās darbības ieceres īstenošanas procesā turpmāk pieņemamiem lēmumiem.

Kā to norādījis Augstākās tiesas Senāts, “lēmums par paredzētās darbības akceptu pats par sevi nedod galīgu atļauju ierosinātājam veikt to darbību, kuras akceptam ierosinātājs ir vērsies kompetentajā institūcijā. Uzsākot paredzētās darbības īstenošanu, ierosinātājam jebkurā gadījumā ir jāievēro normatīvajos aktos paredzētā kārtība un nosacījumi gan būvniecības uzsākšanai, gan piesārņojošās darbības veikšanas uzsākšanai. Tāpēc akceptētās ieceres īstenošanas process šajā gadījumā paredz tālāku patstāvīgu administratīvo aktu – būvatļaujas un atļaujas piesārņojošas darbības veikšanai – saņemšanu. [..] Līdz ar to paredzētās darbības akcepta tiesiskuma izvērtējums neaptver vērtējumu par tādiem [..] iebildumiem, kas attiecas uz turpmākiem procesiem – būvatļaujas un atļaujas piesārņojošās darbības veikšanai izdošanu (piemēram, par iebildumiem, ka plānotā būvniecība neatbilst Aizsargjoslu likumā un teritorijas plānošanas dokumentos noteiktajām prasībām un būvatļaujas izdošanai būtu nepieciešams veikt sabiedrisko apspriešanu, vai iebildumiem par nepietiekamām piesārņojošas darbības monitoringa prasībām)” (sk. Augstākās tiesas Senāta Administratīvo lietu departamenta 2018. gada 7. maija spriedumu lietā Nr. SKA-356/2018 (A420168915), 9. punktu).

Kā to pamatoti atzinis Augstākās tiesas Senāts, Paredzētās darbības akcepta tiesiskuma izvērtējums aprobežojas ar lēmuma pieņēmēja pienākumu nodrošināt, ka ir ievērotas normatīvajos aktos noteiktās sabiedrības tiesības uz informāciju vai līdzdalību ietekmes uz vidi novērtējuma procesā (sk. Augstākās tiesas Senāta Administratīvo lietu departamenta 2018. gada 7. maija spriedumu lietā Nr. SKA-356/2018 (A420168915), 10. punktu). Ministru kabinets jau iepriekš ir secinājis, ka Ierosinātājs ir ievērojis sabiedrības līdzdalības tiesības vides aizsardzībā.

Atbilstoši Administratīvā procesa likuma 67. panta otrās daļas 6. punktam, administratīvajā aktā, tostarp rīkojumā par Paredzētās darbības akceptu ir jāatspoguļo veiktie lietderības apsvērumi. Savukārt Administratīvā procesa likuma 66. panta pirmā daļa paredz, ka apsverot administratīvā akta izdošanas vai tā satura lietderību, iestāde lemj: 1) par administratīvā akta nepieciešamību, lai sasniegtu tiesisku (leģitīmu) mērķi; 2) par administratīvā akta piemērotību attiecīgā mērķa sasniegšanai; 3) par administratīvā akta vajadzību, tas ir, par to, vai šo mērķi nav iespējams sasniegt ar līdzekļiem, kuri mazāk ierobežo administratīvā procesa dalībnieku tiesības vai tiesiskās intereses; 4) par administratīvā akta atbilstību, salīdzinot privātpersonas tiesību aizskārumu un sabiedrības interešu ieguvumu un ņemot vērā, ka privātpersonas tiesību būtisku ierobežošanu var attaisnot tikai ievērojams sabiedrības ieguvums. Līdzīgi arī Satversmes tiesas praksē ir atzīts, ka teritorijas plānošanas jomā ir jālīdzsvaro visu iesaistīto pušu intereses, jāaizsargā vājākie dalībnieki (šajā gadījumā privātpersonas, kuru intereses var skart Paredzētās darbības īstenošana) un jānodrošina visas sabiedrības intereses (sk. Satversmes tiesas 2011.gada 3.maija sprieduma lietā Nr. 2010-54-03, 10.1.punktu).

Kā jau iepriekš norādīts šajā rīkojumā, detalizēts vērtējums par Paredzētās darbības īstenošanas potenciālo ietekmi, tās iespējamajām alternatīvām, kā arī interešu samērīguma izvērtējums (šī jēdziena šaurākajā nozīmē) ir ietverts šī rīkojuma pamatā esošajā kompetentās institūcijas Atzinumā. Atzinumā paustie secinājumi un veiktie lietderības apsvērumi ir vienlīdz attiecināmi uz šo rīkojumu par Paredzētās darbības akceptu. Ministru kabinetam atbilstoši likuma “Par ietekmes uz vidi novērtējumu” 22.panta otrās daļas noteikumiem ir saistošs Atzinums, tostarp arī daļā par veiktajiem lietderības apsvērumiem.
Ņemot vērā iepriekš minēto, secināms, ka Ierosinātāja Paredzētā darbība atbilst Eiropas Parlamenta un Padomes Direktīvas (ES) Nr. 2023/2413 (RED III) mērķiem, jo tā veicina atjaunojamo energoresursu izmantošanas īpatsvara palielināšanu un siltumnīcefekta gāzu emisiju samazināšanu. Vienlaikus, ievērojot veikto ietekmes uz vidi novērtējumu, Paredzētā darbība ir vērsta uz ilgtspējīgas attīstības principu ievērošanu un ir saderīga arī ar citiem starptautiskajos vides tiesību aktos noteiktajiem mērķiem.

Elektroenerģijas dekarbonizācija ir kopīgais globālais mērķis ceļā uz klimatneitralitāti, un viens no pīlāriem tā sasniegšanai ir atjaunojamo energoresursu (tostarp vēja enerģijas) īpatsvara palielināšana. Tas ir uzdevums, par ko vienojušās Apvienoto Nāciju Organizācijas 2015.gada 12.decembra Parīzes nolīguma dalībvalstis (tostarp Latvija), kas tika apstiprināts arī ar Glāzgovas Klimata paktu (par ko vienošanās panākta 2021.gada Apvienoto Nāciju Organizācijas konferencē par klimata pārmaiņām). Arī Eiropas Savienības kopējā nostāja ir līdz 2030.gadamsamazināt siltumnīcefekta gāzu emisijas līdz līmenim, kas ir par 40 % zemāks nekā 1990.gadā, un līdz 2050.gadam– mērķrādītāju līdz pat 80–90 % zemāku nekā 1990.gadā. Intensīvāka no atjaunojamajiem energoresursiem iegūtas enerģijas izmantošana ieņem būtisku vietu to pasākumu kopumā, kuri jāveic, lai samazinātu siltumnīcefekta gāzu emisijas un Eiropas Savienības energoatkarību, vienlaikus veicinot energoapgādes drošību, ilgtspējīgas enerģijas piedāvājumu par pieņemamām cenām, tehnoloģiju attīstību un inovāciju un sniedzot labumu videi, sabiedrībai un veselība.

Līdz ar to arī Augstākās tiesas Senāts pamatoti ir atzinis, ka enerģētikas politikas pārorientēšanās uz atjaunojamiem energoresursiem (ko būtībā sekmē Paredzētā darbība) ir kopīga sabiedrības interese, jo pārejai no neatjaunojamas izcelsmes energoresursiem uz atjaunojamiem ir nozīme ne tikai ilgtspējīgas enerģijas attīstībā, energoapgādes drošībā un Eiropas Savienības un tās dalībvalstu enerģētiskajā neatkarībā no trešajām valstīm, bet – atjaunojamā enerģija ir atzīta arī par iespējamu un efektīvu līdzekli pieaugošo nelabvēlīgo klimata pārmaiņu apturēšanai un klimatneitralitātes panākšanai. Tiek samazinātas siltumnīcefekta gāzu emisijas un cits piesārņojums, ko rada fosilo resursu ieguve un to patērēšana (sk. Augstākās tiesas Senāta Administratīvo lietu departamenta 2022.gada 11.janvāra lēmumu lietā Nr. SKA-571/2022 (A420181220), 10.punktu).

Ministru kabinets konstatē, ka Paredzētā darbība ir saskanīga arī Latvijas enerģētikas stratēģijai līdz 2050. gadam, kas apstiprināta ar 2025.gada 11.jūnija Ministru kabineta rīkojumu Nr. 326 “Latvijas enerģētikas stratēģija līdz 2050.gadam”. Latvijas enerģētikas stratēģija līdz 2050. gadam izvirza mērķus un prioritātes, lai pielāgotos straujajām pārmaiņām globālajā enerģētikas nozarē un nodrošinātu stabilu, drošu un ilgtspējīgu elektroapgādi visā valstī. Stratēģija uzsver enerģētikas nozares būtisko nozīmi Latvijas tautsaimniecībā, aplūkojot tās ciešo saikni ar globālajiem izaicinājumiem, tostarp enerģijas tirgus svārstībām, piegādes ķēžu traucējumiem, klimata pārmaiņām un ģeopolitiskajiem riskiem. Šie faktori tieši ietekmē enerģijas pieejamību un cenas, tādejādi vēl vairāk izceļot nepieciešamību pēc energoresursu diversifikācijas. Stratēģijā tiek uzsvērts, ka, samazinot atkarību no fosilajiem energoresursiem un veicinot atjaunīgo enerģijas avotu īpatsvara palielināšanu, Latvija ilgtermiņā nodrošinās ne tikai videi draudzīgu energoapgādi, bet arī būtiski stiprinās savu enerģētisko neatkarību.

Sabiedrības līdzdalība Paredzētās darbības IVN ietvaros organizēta atbilstoši likuma “Par ietekmes uz vidi novērtējumu” un MK noteikumiem Nr. 18.

Paredzētās darbības sākotnējā sabiedriskā apspriešana (turpmāk – Sākotnējā apspriešana) notika no 2024. gada 31. maija līdz 20. jūnijam. Paziņojumi par Paredzēto darbību un plānotajam sanāksmēm tika publicēti laikrakstā “Saldus Zeme” 2024. gada 31. maija izdevumā un “Kurzemnieks” 2024. gada 31. maija izdevumā, kā arī pašvaldību tīmekļvietnēs, IVN Ziņojuma izstrādātāja sabiedrības ar ierobežotu atbildību “Estonian, Latvian & Lithuanian Environment” un Kompetentās institūcijas tīmekļvietnē.

No Kompetentajā institūcijā iesniegtajiem Sākotnējās apspriešanas materiāliem izriet, ka par Paredzēto darbību un Sākotnējo sanāksmi individuāli informēti gan tie nekustamo īpašumu īpašnieki (valdītāji), kuru nekustamie īpašumi iekļauti izpētes teritorijā, gan tie nekustamo īpašumu īpašnieki (valdītāji), kuru nekustamie īpašumi robežojas ar Paredzētās darbības teritoriju.

Sākotnējās apspriešanas ietvaros tika organizētas sanāksmes klātienes formā 2024. gada 11. jūnijā plkst. 18.00 Zirņu pamatskolā, (Zirņu pagasts, Saldus novads) un 2024. gada 12. jūnijā plkst. 18.00 Skrundas kultūras namā (Lielā iela 1A, Skrunda, Skrundas pilsēta, Kuldīgas novads), kurām bija iespējams pieslēgties tiešsaistē, izmantojot Zoom platformu. Sanāksmē bija iespējams piedalīties, izmantojot IVN Ziņojuma izstrādātāja tīmekļvietnē publicēto saiti.

IVN ziņojuma sabiedriskā apspriešana norisinājās no 2025. gada 31. janvāra līdz 2025. gada 3. martam. Paziņojumi par IVN ziņojuma sabiedrisko apspriešanu tika publicēti laikrakstā “Saldus Zeme” 2025. gada 31. janvāra izdevumā un “Kurzemnieks” 2025. gada 31. janvāra izdevumā, kā arī pašvaldību, IVN Ziņojuma izstrādātāja un Kompetentās institūcijas tīmekļvietnēs.

IVN ziņojuma sabiedriskās apspriešanas ietvaros tika organizētas sanāksmes klātienes formā 2025. gada 19. februārī plkst. 18.00 Zirņu pamatskolā, (Zirņu pagasts, Saldus novads) un 2025. gada 20. februārī plkst. 18.00 Skrundas kultūras namā (Lielā iela 1A, Skrunda, Skrundas pilsēta, Kuldīgas novads), kurām bija iespējams pieslēgties tiešsaistē, izmantojot Zoom platformu. Sanāksmē bija iespējams piedalīties, izmantojot IVN Ziņojuma izstrādātāja tīmekļvietnē publicēto saiti.

Kompetentajā institūcijai IVN ziņojums tika iesniegts 2025. gada 7. maijā. Paziņojums par IVN ziņojuma iesniegšanu Kompetentajā institūcijā tika ievietots Saldus un Kuldīgas novada, IVN ziņojuma sagatavotāja un Kompetentās institūcijas tīmekļvietnēs. Viedokli par sagatavoto ziņojumu Kompetentajai institūcijai sniedza valsts aģentūra "Civilās aviācijas aģentūra", Valsts meža dienests, Veselības inspekcija, valsts sabiedrība ar ierobežotu atbildību "Latvijas Valsts ceļi", Nacionālā kultūras mantojuma pārvalde, akciju sabiedrība "Latvijas valsts meži", Satiksmes ministrija, Valsts aizsardzības militāro objektu un iepirkumu centrs, valsts akciju sabiedrība "Latvijas Valsts radio un televīzijas centrs", Valsts vides dienests, Kuldīgas novada pašvaldība, Saldus novada pašvaldība un Dabas aizsardzības pārvalde. Savukārt 2025. gada 31. jūlijā Kompetentajā institūcijā iesniegti IVN ziņojuma precizējumi atbilstoši Kompetentās institūcijas komentāriem.

Sīkāka informācija par IVN ziņojuma sabiedrisko apspriešanu, saņemtajiem viedokļiem, ietverta IVN ziņojuma 15. un 16. pielikumā.

Paziņojums par paredzēto darbību publicēts arī KEM tīmekļvietnē atbilstoši MK noteikumu Nr. 18 69. punktam - https://www.kem.gov.lv/lv/pazinojumi.
7. Tiesību akta projekta izpildes nodrošināšana un tās ietekme uz institūcijām
Vai projekts skar šo jomu?
Nē
7.5. Cita informācija
Cita informācija
-
8. Horizontālās ietekmes
8.1. Projekta tiesiskā regulējuma ietekme
8.1.1. uz publisku pakalpojumu attīstību
Vai projekts skar šo jomu?
Jā
Apraksts
Tiesību akta projekta īstenošanas rezultātā tiks stiprināta Latvijas energoneatkarība, ražojot elektroenerģiju kopējam patēriņam no atjaunīgiem resursiem.
8.1.2. uz valsts un pašvaldību informācijas un komunikācijas tehnoloģiju attīstību
Vai projekts skar šo jomu?
Nē
8.1.3. uz informācijas sabiedrības politikas īstenošanu
Vai projekts skar šo jomu?
Nē
8.1.4. uz Nacionālā attīstības plāna rādītājiem
Vai projekts skar šo jomu?
Nē
8.1.5. uz teritoriju attīstību
Vai projekts skar šo jomu?
Nē
8.1.6. uz vidi
Vai projekts skar šo jomu?
Jā
Apraksts
Ietekme uz vidi vērtēta Paredzētās darbības IVN ietvaros.
8.1.7. uz klimatneitralitāti
Vai projekts skar šo jomu?
Jā
Apraksts
Tiesību akta projekta īstenošanas rezultātā tiks stiprināta Latvijas energoneatkarība un klimatneitralitāte, ražojot elektroenerģiju kopējam patēriņam no atjaunīgiem resursiem.
8.1.8. uz iedzīvotāju sociālo situāciju
Vai projekts skar šo jomu?
Nē
8.1.9. uz personu ar invaliditāti vienlīdzīgām iespējām un tiesībām
Vai projekts skar šo jomu?
Nē
8.1.10. uz dzimumu līdztiesību
Vai projekts skar šo jomu?
Nē
8.1.11. uz veselību
Vai projekts skar šo jomu?
Jā
Apraksts
Ietekme uz veselību vērtēta Paredzētās darbības IVN ietvaros.
8.1.12. uz cilvēktiesībām, demokrātiskām vērtībām un pilsoniskās sabiedrības attīstību
Vai projekts skar šo jomu?
Nē
8.1.13. uz datu aizsardzību
Vai projekts skar šo jomu?
Nē
8.1.14. uz diasporu
Vai projekts skar šo jomu?
Nē
8.1.15. uz profesiju reglamentāciju
Vai projekts skar šo jomu?
Nē
8.1.16. uz bērna labākajām interesēm
Vai projekts skar šo jomu?
Nē
8.2. Cita informācija
Cita informācija
-

